钦定古今图书集成/明伦汇编/官常典/第530卷 > 李进
## 钦定古今图书集成/明伦汇编/官常典/第530卷 > 李进

按《元史》本传：“进，保定曲阳人。幼隶军籍，初从万户张
桑屯杞之三叉口。时荆山之西九十里曰龙冈者，宋
境也。岁庚戌春，张柔引兵筑堡冈上，会淮水汎涨，宋
以舟师卒至，主帅察罕率军逆战，进以兵十五人载
一舟，转斗十馀里，夺一巨舰，遂以功陞百户。戊午，宪
宗西征，丞相史天泽时为河南经略大使，选诸道兵”
之骁勇者从，遂命进为总把。是年秋九月，道由陈仓
入兴元，度米仓关，其地荒塞不通。进伐木开道七百
馀里。冬十一月，至定远七十关，其关上下皆筑连堡，
宋以五百人守之。巴渠江水环堡东流，天泽命进往
关下说降之，不从。进潜视间道，归白天泽曰：“彼可取
也。”是夜二鼓，天泽遣进率勇士七十人，掩其不备，攻
之，脱门枢而入者二十人，守门者觉，拔刀拒之。进被
伤，不以为病，悬门俄闭，诸军不得入。进与二十人力
战，杀伤三十人，后兵走上堡，进乃毁悬门纳诸军，追
至上堡，杀伤益众。宋兵不能敌，弃走。夜将旦，进遂得
其堡守之，关路始通，诸军尽度，进以功受上赏。己未
春二月，天泽兵至行在所，围合州钓鱼山寨。夏五月，
宋由嘉陵江以舟师来援，始大战三槽山西。六月，战
山之东，有功。秋七月，宋兵战船三百馀泊黑石峡东，
以轻舟五十为前锋，北军之船七十馀泊峡西，相距
一里许。帝立马东山，拥兵二万，夹江而阵。天泽乃号
令于众曰：“听吾鼓，视吾旗，无少怠也。”顷之，闻鼓声，视
其旗东指，诸军遂鼓噪而入。兵一交，宋前锋溃走，战
舰继乱，顺流纵击，死者不可胜计。帝指顾谓诸将曰：
“白旗下服红半臂，突而前者谁也？”天泽以进对，赏锦
衣、名马。八月，又战浮图关，前后凡五战，皆以功授上
赏。世祖即位，入为侍卫亲军。中统二年，宣授总把，赐
银符。三年，从征李璮，有功。至元八年，领兵赴襄阳。十
二年，从略地湖北、湖南。宋平，以兵马使分兵屯鄂州。
十三年，领军三千，屯田河西中兴府。十四年，加武略
将军，升千户。十五年，移屯六盘山，加武毅将军，赐金
符。十七年，升明威将军、管军总管。十九年，赐虎符，复
进怀远大将军，命屯田西域，别石八里。二十三年秋，
海都及笃娃等领军至洪水山，进与力战，众寡不敌，
军溃，进被擒。从至掺八里，遁还。至和州，收溃兵三百
馀人，且战且行，还至京师，赏金织纹衣二袭、钞一千
五百贯。二十五年，授“蒙古侍卫亲军”都指挥使司佥
事。明年，改授左翼屯田万户。元贞元年春，卒。子雯袭。